Гукъыдэжрэ дэрэжэгъуэкIэ гъэнщIат
Гъатхэмрэ Лэжьыгъэмрэ я махуэшхуэр щагъэлъапIащ республикэм и щыхьэрым. Абы хэтащ цIыху минхэр. Къэбэрдейр Урысейм зэрыгухьэрэ илъэс 400 зэрырикъуам и цIэр зезыхьэ утым деж пщэдджыжьым къекIуэлIат махуэ щIэращIэм зэхуишэсахэр — къэрал къулыкъущIэхэр, интеллигенцэр, парт, жылагъуэ зэгухьэныгъэхэм я лIыкIуэхэр, хьэрычэтыщIэхэр, ветеранхэр, студентхэр, псори зыфIэгъэщIэгъуэн сабийхэр.
ГуфIэгъуэм кърихьэлIа псоми я гурыгъу-гурыщIэр къэзыIуатэ, къэкIуэнум фIыкIэ зэрыщыгугъыр къызытещ плакатхэр яIыгът, лъэпкъ фащэхэмкIэ хуэпа щIалэгъуалэм я къэфэкIэм гукъыдэжыр нэхъри къиIэтырт. Къызэхуэсахэр Лениным и уэрамым тету ЗэгурыIуэныгъэм и утым нэс дэкIуеящ. Абы ирихьэлIэу лэжьэн щIрагъэдзэжащ къалэдэсхэм фIыуэ ялъэгъуа, зэрыгушхуэ, макъамэкIэ гъэнщIа псыутхыр.
Махуэшхуэ концертым хэтащ Къэбэрдей-Балъкъэрым и уэрэджыIакIуэ цIэрыIуэхэр, республикэм уэрэдымрэ къафэмкIэ и сабий ансамблхэр.
Бахъсэн Ланэ.
